als_Latn dik_Latn azb_Arab
I qetë dhe i buzëqeshur në konferencën për shtyp, Mavraj të ngjall siguri me pamjen e tij. Qendërmbrojtësi i Kombëtares është më alegro se zakonisht dhe nuk kursen ndonjë batutë me gazetarët e pranishëm. Megjithatë, ai merr qëndrim tjetër kur flitet për ndeshjen e nesërme. Sipas Mavrajt, Shqipëria ka shanse reale për të fituar në këtë takim. Ai ka replikuar në distancë me dy shqiptarët e Norvegjisë, Gashin dhe Berishën, të cilët kanë deklaruar se do t’i thyejnë kuqezinjtë në Tiranë. “Nëse kanë thënë se do na mundin këtu, atëherë paskan deklaruar se duan të arrijnë diçka të pamundur. Nëse ata janë të aftë të bëjnë të pamundurën realitet, atëherë le ta bëjnë. Të gjithë në fushë do të jemi…”, u shpreh qendërmbrojtësi.
Mërgim, pas mungesave të Canës dhe Lilajt në mbrojtje, u shtua edhe ajo e Currit. A jeni i shqetësuar për gjendjen e repartit të prapavijës?
Jo, nuk jam aspak i shqetësuar. Nuk jam i shqetësuar sepse kemi elementë të zëvendësojmë këdo në Kombëtare, qoftë Mavrajn, qoftë Canën, Lilën apo edhe ndonjë tjetër. Një skuadër tregon forcën e saj kur di t’ia dalë mbanë edhe pa lojtarë të rëndësishëm. Unë nuk mund të mohoj se Cana, Curri dhe Lila janë lojtarë cilësorë dhe shumë të rëndësishëm, por nuk jam i shqetësuar. Të tjerët që priten të luajnë në vend të tyre janë gati të japin gjithçka në fushë dhe kjo më bën të ndihem mirë dhe i sigurt.
Çfarë do të ndryshojë në mbrojtje në këtë ndeshje?
Mund të ndryshojnë shumë gjëra, por ndoshta edhe nuk ndryshojnë aq shumë sa flitet. Shikoni, mbrojtja e një skuadre nuk varet vetëm nga mbrojtësit, por nga e gjithë loja e ekipit. Të jeni të bindur se pa ndihmën e lojtarëve të tjerë në mesfushë apo në sulm, unë dhe kushdo tjetër e kemi të pamundur t’ia dalim. Kjo vlen edhe për të anasjellën.
Çfarë prisni në këtë ndeshje?
Pres një stadium të mbushur plot dhe një ndeshje të fortë. Norvegjia nuk është skuadër e lehtë për t’u mundur, por ne do të tentojmë të marrim maksimumin.
Nëse dikush do t’ju garantonte barazimin para kësaj ndeshjeje, do ta pranonit?
Së pari këtu nuk jemi në ndonjë pikë bastesh, por jemi në një skuadër futbolli që përfaqëson një komb të tërë. Dua të them se nuk mund të bëjmë parashikime dhe as nuk pranoj që të them se jam i kënaqur me këtë apo me atë rezultat. Ne do të hyjmë në fushë për të dhënë maksimumin dhe të pastaj të shohim se çfarë do të ndodhë.
A mund të fitojë Shqipëria në këtë ndeshje?
Sigurisht që mund të fitojë. Ne ishim ata që fituan në Oslo, ne do të jemi edhe në “Qemal Stafa”. Ne kemi shanse të mira për t’ia dalë mbanë, por do t’ia dalim mbanë vetëm nëse do të jemi të përqendruar deri në fund.
Me Canën në krah keni luajtur në qendër majtas. Teli është gjithashtu një qendror i majtë. Ju jeni i gatshëm të spostoheni si qendror i djathtë dhe a përbën kjo problem për ju?
Nuk ka kurrfarë problemi. Për Kombëtaren luaj edhe në sulm. Madje, të them të drejtën, kam shumë dëshirë që të luaj në sulm ndonjëherë… (qesh). Nuk e di se si do të luhet, por nuk e kam problem edhe nëse spostohem pak në të djathtë.
Sipas jush, si duhet të luajë Shqipëria kundër Norvegjisë?
Për këtë pyesni trajnerin. Skemat, zgjedhjet, modulet i bën ai. Nuk mund t’ju jap dot një përgjigje.
A prisni që Norvegjia të jetë akoma më agresive?
Nuk e di se çfarë plani kanë ata, por di të them se ne nuk do të hyjmë në fushë të trembur.
Nëse fitojmë, a jemi më pranë Botërorit?
Nëse fitojmë do të hedhim një hap të madh përpara, por për të shkuar deri në Botëror duhet shumë punë. Të bëjmë mirë detyrat në këtë ndeshje, pastaj të shohim se çfarë do të ndodhë.
Dy shqiptarët e Norvegjisë, Gashi dhe Berisha, kanë thënë se do të vijnë për të na mundur në Tiranë. Nëse luajnë, në një pjesë të madhe të kohës ata do të kenë “punë” me ju. A është kjo një sfidë brenda sfidës?
Nëse kanë thënë se do të na mundin këtu, atëherë paskan deklaruar se duan të arrijnë diçka të pamundur. Nëse ata janë të aftë të bëjnë të pamundurën realitet, atëherë le ta bëjnë. Të gjithë në fushë do të jemi…
06.06.2013
Burimi: Panorama-Sport
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk srd_Latn